Fonduri europene pentru firme în 2020, prin POR 2.2-IMM

Ministerul Lucrărilor Publice, Dezvoltării și Administrației a publicat, în data de 14.05.2020, varianta supusă consultării publice a Ghidului Solicitantului – Condiții specifice de accesare a fondurilor în cadrul priorității de investiții 2.2. “Sprijinirea creării și extinderea capacităților avansate de producție și dezvoltarea serviciilor”- un nou apel de proiecte.

Acest apel de proiecte are la acest moment o alocare de 150 milioane de euro (contribuția FEDR și Buget de stat), în funcție de interesul manifestat de beneficiari și de numărul proiectelor depuse există posibilitatea identificării de alocari suplimentare de până la 550 milioane euro.

Consultarea publică se va derula pe o perioadă de 15 zile calendaristice, începând cu data de publicării variantei de lucru a ghidului, pe website-ul [inforegio.ro](http://www.inforegio.ro/ro/noutati-anunturi-si-comunicate/comunicate-2020/838-a-fost-publicata-varianta-supusa-consultarii-publice-a-ghidului-solicitantului-conditii-specifice-de-accesare-a-fondurilor-in-cadrul-prioritatii-de-investitii-2-2-sprijinirea-crearii-si-extinderea-capacitatilor-avansate-de-productie-si-dezvoltarea-serviciilor).

Observațiile și propunerile pot fi trimise prin e-mail, la info@mdrap.ro, pâna la data de 29.05.2020.

„Am fost întotdeauna adeptul unei comunicări eficiente între minister și IMM-uri pentru o bună desfășurare a activității mai ales în situația lansării de noi proiecte întrucât, realitatea din teren este esențială în astfel de situații. Acest ghid ce se găsește, astăzi, spre consultare pentru cei interesați este extrem de important pentru accesarea de fonduri europene pentru sprijinirea creării și extinderea capacităților avansate de producție și dezvoltarea serviciilor”, a declarat Ion Ștefan, ministrul lucrărilor publice, dezvoltării și administrației.

Toate observațiile, propunerile și comentariile vor fi analizate și luate în considerare în procesul de definitivare a ghidului specific și lansare a apelului de proiecte. AMPOR nu va transmite răspunsuri individuale solicitărilor primite în cadrul acestei consultări.

\* \* \*

Programul Operațional Regional-POR 2014-2020 este unul dintre programele prin care România poate accesa fondurile europene structurale și de investiții provenite din Fondul European pentru Dezvoltare Regională (FEDR), în perioada actuală de programare.

POR 2014-2020 este gestionat de Autoritatea de Management pentru POR din cadrul Ministerului Lucrărilor Publice, Dezvoltării și Administrației și a fost adoptat de Comisia Europeană pe data de 23 iunie 2015. Obiectivul său general este creșterea competitivității economice și îmbunătăţirea condițiilor de viață ale comunităților locale și regionale, prin sprijinirea dezvoltării mediului de afaceri, infrastructurii și serviciilor, pentru dezvoltarea durabilă a regiunilor, astfel încât acestea să își poată gestiona în mod eficient resursele și să își valorifice potențialul de inovare și de asimilare a progresului tehnologic.